สหประกันชีวิตเพิ่มทุนเต็มพันล.
รับขยายธุรกิจพ่วงกฎอาร์บีซีมั่นใจเบี้ยตามเป้า1,160ล้าน
19 ส.ค. 2554

รับขยายธุรกิจพ่วงกฎอาร์บีซีมั่นใจเบี้ยตามเป้า1,160ล้าน 
ผู้ถือหุ้นสหประกันชีวิตไฟเขียวเพิ่มทุนเป็น 1,000 ล้านบาท รองรับธุรกิจและเกณฑ์อาร์บีซี
นายสหพล สังข์เมฆ กรรมการผู้จัดการ บริษัท สหประกันชีวิต เปิดเผยว่า ที่ประชุมผู้ถือหุ้นได้อนุมัติให้บริษัทเพิ่มทุนจดทะเบียนจาก 760 ล้านบาท เป็น 1,000 ล้านบาท ซึ่งเป็นส่วนหนึ่งเพื่อรองรับการขยายตัวทางธุรกิจและรองรับเกณฑ์การดำรงเงินกองทุนตามระดับความเสี่ยง หรือ RBC ที่จะเริ่มใช้ 1 ก.ย.นี้ โดยปัจจุบันบริษัทมีเงินกองทุนที่ต้องดำรงตามเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เอาไว้ประมาณ 800% จากที่ คปภ. กำหนดไว้ที่ 150% ซึ่งมีเงินสำรองประกันภัยประมาณ 540 ล้านบาท ส่วนใหญ่เป็นตราสารหนี้ พันธบัตรรัฐบาล และพันธบัตรรัฐวิสาหกิจรวมกันมากกว่า 70%
นอกจากนี้ ผู้ถือหุ้นยังอนุมัติให้บริษัทแปรสภาพเป็นบริษัทมหาชน ส่วนจะนำหุ้นเข้าไปจดทะเบียนในตลาดหลักทรัพย์ไทยหรือไม่นั้น คงต้องมีการพิจารณาอีกครั้ง 
ทั้งนี้ ผลการดำเนินงานไตรมาสแรกมีเบี้ยรับรวม 170 ล้านบาท แบ่งเป็นเบี้ยประกันรายบุคคล 20 ล้านบาท เบี้ยประกันกลุ่ม 100 ล้านบาท เบี้ยประกันสินเชื่อ 50 ล้านบาท ในขณะที่ตลอดปีนี้ตั้งเป้าเบี้ยประกันรับรวมอยู่ที่ 1,160 ล้านบาท แบ่งเป็นเบี้ยประกันสินเชื่อ 400 ล้านบาท ประกันชีวิตรายบุคคล 400 ล้านบาท ประกันกลุ่ม 120 ล้านบาท ประกันอุบัติเหตุ 30 ล้านบาท ประกันอุตสาหกรรม 50 ล้านบาท และอื่นๆ 160 ล้านบาท
นายสหพล กล่าวว่า แม้ไตรมาสแรกจะได้แค่ 170 ล้านบาท แต่เชื่อว่าปีนี้คงได้ตามเป้า เบี้ยประกันของบริษัทจะเติบโตไปพร้อมๆ กับสินเชื่อของสหกรณ์ที่เพิ่ม ซึ่งเมื่อมีการกู้เพิ่ม ยอดทำประกันก็เพิ่มตามไปด้วย ในขณะที่ประกันรายบุคคลก็เติบโตไปด้วย และที่สำคัญจะเติบโตดีมากในช่วงปลายปี ช่องทางการจัดจำหน่ายนั้นยังใช้สหกรณ์ในฐานะผู้ถือหุ้นเป็นช่องทางการจำหน่ายเหมือนเดิม ส่วนลูกค้านั้นเปิดกว้างสำหรับบุคคลทั่วไปที่ไม่ใช่สมาชิกของสหกรณ์ด้วย
สำหรับกลยุทธ์ทำตลาดนั้นจะเน้นการสร้างความรู้ความเข้าใจเรื่องการทำประกันชีวิตหลักการออม ไม่ใช่เป็นภาระหลักการสร้างความมั่นคงในชีวิต ซึ่งขณะนี้หลายสหกรณ์ได้เข้าใจเรื่องการทำประกันชีวิตมากขึ้น